Sal die aarde die naweek vergaan wanneer dit deur “Planeet X” getref gaan word? Doemprofete is nou weer doenig na aanleiding van ’n verskeidenheid natuurverskynsels asook ’n paar astronomiese verskynsels (waarvan ’n stewige sarsie opgemaak en ewe Nasa as bron aangedui is).
Die berig het baie gou baie reaksie van lesers gekry. Oor die algemeen is dit gebalanseerd, en is dit ook duidelik dat die lesers hul Bybel ken. Verskeie wys daarop dat Jesus dit gestel het dat nie eens die Seun, of die engele in die hemel, weet wanneer die einde kom nie, net die Vader.
Sommiges wat die einde voorspel, maak gebruik van die eindtydtekens, maar maak dikwels aannames wat nie korrek is nie, of vergeet dat een dag soos ’n duisend jaar vir God, en ’n duisend jaar soos een dag vir God is (Psalm 90:4 en 2 Petrus 3:8).
Dit beteken nie dat die aarde nie gereeld in gevaar verkeer nie. Kort-kort lees ons van ’n ruimtevoorwerp wat tussen die aarde en die maan verbybeweeg het (’n hanetreetjie in ruimteterme), en sommige van hierdie voorwerpe is groot. Toe ’n meteoriet enkele jare gelede oor Rusland ontplof en groot skade aangerig het, was die oë van die wêreld gerig op ’n nog veel groter asteroïed wat laer as die geostasionêre satelliete by die aarde verbygeskuur het.
Hemelliggame wat die aarde in die verlede getref het, het getoon welke groot skade hulle kan aanrig, maar sedert die planeet Theia die aarde glo miljarde jare gelede getref en die maan tot gevolg gehad het, was daar nie ’n botsing wat groot genoeg was om lewe op aarde heeltemal uit te wis nie. Ook die asteroïede wat die dinosourusse laat uitsterf het, kon nie alle lewe vernietig nie.
Aardbewings is nog ’n gewilde “teken” van die eindtye. So maklik word geskryf dat die betrokke storie oor die eindtye “gestaaf” word deur “’n toename in aardbewings”. Meer kere word die stelling gemaak juis wanneer daar besonder min aardbewings is, soos nou ook. Die jongste groot aardbewing in Meksiko was maar die vyfde groot aardbewing vanjaar iewers op die aarde. Gewoonlik is daar sowat 18 groot aardbewings per jaar. Dit sê nie dat aardbewings nou meer kan word nie, maar om nou stellings te maak om aardbewings as deel van die eindtye te lys “omdat dit toeneem”, is onjuis.
Die belangrike les is dat die mens opdrag gekry het om oor die natuur te heers, nie om dit te verwoes nie.
Daar is nou geen bedreiging wat die einde van die aarde kan beteken nie. Tog wys die werklikheid dat die einde skielik en onverwags kan kom. Dit is daarom noodsaaklik dat ’n mens se sakies met die Vader in orde moet wees. Die apostel Jakobus maak die stelling dat daar geen geloof sonder geloofsdade kan wees nie. Terwyl die bekeerde goed voel oor sy eie geloof, sal hy ook hande uitsteek en hulle wat minder bevoorreg is, bystaan.
Dankie Herman vir die berig. Tyd is nie in ons hande nie maar soos jy meld, wees gereed want jy weet nie wat more of oormore gaan gebeur nie.
Die bybel sê as hierdie dinge begin gebeur (gerugte van oorloë en aardbewings ens.) is dit nog nie die einde nie. Dis die begin van ‘n nuwe tyd. Dis geboorte pyne. Matt 24.
Dis reg, Die Bybel se net God alleen ken die tyd, maar Hy se wel julle sal aan die tekens van die tye sien. Elkeen moet maar net sorg dat sy lewe reg is om Hom te ontmoet wanneer Hy verskyn. Nie in hotelle die laaste tye wil gaan afwag terwyl lekker gefuif word nie. Bly liewer op julle kniee
Ons leef al die afgelope 2000 jaar in die eindtye. Die apostels in die Bybel het verwag dat Jesus sou terug keer aande toe in hulle leeftyd, en hoe verkeerd was hulle, en hulle het Hom persoonlik geken. Juis daardeur kan ons sê dat slegs die Vader die tyd ken, soos die Bybel ons ook leer.
Soos ek verstaan is die belangrikheid van 23 September 2017 nie te doen met die einde van die wêreld nie, maar met ‘n groot teken wat in die hemele plaasvind.
Op die 23 September 2017 gaan die konstellasie Leo bo die konstellasie Virgo wees soos ‘n kroon, terwyl die son Virgo gaan “klee” en die maan aan haar voete wees.
Ek is so bly oor hierdie goeie artikel. Hoeveel is alewig so besorg oor ‘die einde van die wêreld’ dat hulle vergeet van hul eie ‘einde’ wat enige tyd kan wees. Maar een ding is waar: Die Vader, Die Gees en Die Seun (en wat oor Hulle geskryf is in die Bybel) is toe al die tyd waar en elke een sal voor Hom buig – ook die wat nie nou glo nie.